我最後一次聽到我仔把聲
佢出緊前門
去返學
門口好黑，佢就講咗一個字
「拜。」
1999 年
4 月 20 號朝早
我個仔迪倫同佢朋友艾瑞克
喺科倫拜高中
殺咗 12 個學生同一個老師
傷咗 20 幾個人之後自殺
13 個無辜嘅人被殺
留畀佢哋嘅親友
無限悲痛同創傷
其他傷者
有人毁咗容，有人終生殘廢
但係，呢個慘案嘅危害性
唔可以用傷亡人數來衡量
我哋亦冇辦法去衡量佢
對喺學校嘅目擊人同參與救援
同清理嘅人造成嘅心裡創傷
亦冇辦法估量其他人模仿
呢個槍殺案
會造成嘅影響
科倫拜慘案係個大浪
風波之後，社會需要好耐來
消化、理解同認識佢嘅影響
我用咗好多年來接受

我個仔留低嘅問題
暴行定義咗佢最後嘅人生
佢已經唔係我識嗰個人
修尾有人問我
「你點解會唔知？
你到底點做媽咪？」
我都猛咁問自己
槍擊案之前，我自認係個好媽咪
幫助我啲仔女成為體貼
健康、負責嘅成年人
係我一世人最重要嘅角色
但係呢個悲劇話我知
我做媽咪好失敗
挫敗感使我今日企喺呢度
除咗佢嘅爸爸
我係最了解同最愛迪倫嘅人
假使有人可以預料到呢件事
嗰個人應該係我，係咪？
但係我唔知
今日，我想分享下我作為
一個殺人兇手嘅媽咪嘅感受
慘案之後好多年

我猛咁梳理我啲記憶
諗我到底做錯咗咩
我揾唔到明確嘅答案
亦冇任何解決方案
我可以做嘅，唯有
同你哋分享我嘅經驗同教訓
同槍擊案之後
先識我嘅人傾偈時
我要面對三個挑戰
第一，我行入類似宜家間房時
我冇辦法知道，有冇人因為我嘅仔
受到過傷害
我要承認我個仔
造成咗嘅災難
首先，我誠摯咁
為我個仔對你哋
造成嘅傷害道歉
第二個挑戰
係我講我個仔
係死於自殺時
我需要你哋嘅諒解，甚至同情
喺佢過身前兩年
佢曾經喺本日記度寫
佢係度自殘
佢話佢好痛苦
想摞把槍了結自己
我喺佢死後幾個月先知道
我講我個仔係自殺時
唔係想減輕佢嘅罪過
我只係試圖去理解
點解佢自殺嘅意圖
會導致一場屠殺
讀咗好多文章，同資訊專家之後
我逐漸相信
佢策劃槍擊案唔係想殺人
而係想自殺
講我個仔嘅自殺謀殺時
第三個挑戰
就係講心理健康
唔好意思
就係講心理健康
稱為大腦健康會更準確
同时，我亦係度講緊暴力
我當然唔想加重
大家對心理疾病嘅誤解
只有好少有心理疾病嘅人
對其他人有暴力傾向
但係，自殺嘅群體
有 75%，甚至 90%
有可以被診斷嘅心理健康狀況
眾所周知，我哋嘅心理健康
醫療機制照顧唔到每一個人
同時，唔係每個有破壞性傾向嘅人
都會診斷到嘅
心理病
好多覺得恐懼、憤怒、或者絕望嘅人
從來都冇
俾診斷或者治療過
等到有行為危機時
我哋先注意到佢哋
根據統計數據
大概百分之一到二嘅自殺
會導致另一個人嘅死亡
一個群體嘅自殺率上升時
佢嘅自殺加謀殺率亦會上升
我好想了解，迪倫喺死前諗緊咩
於是我去研究啲自殺未遂嘅人
我做調查，又幫手籌款
一有機會
就同啲自殺未遂
或者有自殺傾向嘅人倾偈
我一個同事
畀我好大嘅啟發
佢之前喺辦公室
偶然聽到我同人講
迪倫肯定唔愛我，唔係嘅話
佢點會做出咁恐怖嘅事
之後，我呢個同事單獨嚟搵我
佢話，唔好意思，無意中聽到我講嘢
同時間話我知，我係錯嘅
佢係個後生嘅單身媽咪時
佢要湊住三個細蚊仔
佢變得好抑鬱，需要住院來確保安全
嗰個時候，佢堅信
如果佢死咗，佢嘅细路仔會更好
於是佢準備自殺
佢話，母愛係世界上最堅韌嘅紐帶
佢愛佢嘅仔女，多於世上嘅一切
但係因為佢個病
佢堅信佢啲仔女冇佢仲好
我從佢同其他人身上學到
我哋對自殺嘅抉擇
同我哋諗買邊駕車
或者星期六去邊度玩嘅嗰種選擇
係好唔同
喺一個人極度想自殺時
佢處於最嚴重嘅醫學緊急狀態
佢嘅思考能力受損，冇曬自律能力
儘管佢哋計劃同執行時好有逻辑
佢嘅是非觀已經俾痛苦扭曲
呢種痛苦改變咗
佢哋對現實嘅理解
有哋人好識掩飾自己
因為迫不得已
好多人都諗過自殺
如果呢個念頭揮之唔去
仲會諗點去執行
呢就好似其他疾病
係一種病態
呢種病況需要、喺仲有得救時
辨認同治療
但係我個仔唔單止自殺
佢仲導致咗一場屠殺
我想知，佢嘅自殺傾向
點變成謀殺傾向
呢方面嘅研究好少
冇簡單同直接嘅答案
冇錯，佢一直都有抑鬱症
佢係個完美主義者，唔鍾意依靠人
佢嘅性格使佢
好少向其他人求助
佢曾經喺學校經歷過使佢覺得
羞愧，屈辱同憤怒嘅觸發事件
而且，佢同一個
係憤怒同孤獨嘅男仔
有個複雜嘅關係
呢個男仔處於極度不安嘅狀態
有強烈嘅控制慾同嗜殺慾
喺佢哋人生裡邊
最脆弱嘅時候
即使我哋屋企冇槍
迪倫都有其他渠道摞到咗槍支
一個十七歲嘅男仔，合法或者非法
唔使我知道或允許
就輕易摞到槍支
過去十七年嚟嘅校園槍擊
買賣槍支依然係
令人膽寒嘅容易
迪倫嗰日做嘅嘢令我心碎
創傷就係有咁嘅後果
時刻折磨住我嘅身心
槍擊事件後兩年，我得咗乳腺癌
再過咗两年，我得咗心理病
同永久嘅悲哀
我好驚我會撞見
被害人嘅家屬
或者媒體
或者一個憤怒嘅市民
我怕開電視睇新聞
驚人哋鬧我衰，鬧我核突
我開始有恐慌發作
第一發作喺槍擊案後四年
我準備去法庭作證
要面對被害人家屬嗰
第二次發作，喺槍擊案後六年
我生來第一次
公開參加討論自殺加謀殺
兩次發作，每次延續幾個星期
恐慌發作隨時會發生
喺五金店，喺寫字樓
甚至喺床上睇書嗰時
我會突然充滿恐懼
無論我點試住
冷靜落來
我做唔到
感覺好似，我嘅大腦整死我
之後，我一直
好驚自己咁驚
呢個就係我嘅
大腦失常嘅親身經歷
所以，我係大腦健康嘅擁護者
用藥物治療同自我護理
我嘅生活慢慢返到正軌
變到相對嘅正常
我諗下過去， 逐漸明白
我個仔臨死前兩年可能
因為機能失調過得好辛苦
嗰時，哪怕有一個人知道佢需要幫助
又知道點做
兩年時間咁長，肯定有機會幫到佢
每一次有人問我
「你點會唔知？」
好似重重一拳打落我個心度
指責我，引發我嘅負罪感
無論我接受幾多治療
永遠都唔會完全好返
從中我學到
如果愛就夠曬
去打消一個人自殺
同傷人嘅念頭
咁自殺就幾乎唔會發生
但係如果有愛仲唔夠
咁自殺會普遍咁發生
自殺喺 10 至 34 歲嘅群體
係第二大致死原因
舊年 2016 年
百分之十五嘅美國青少年
話自己計劃過自殺
我認識到，無論我哋幾想做到
我哋永遠都唔知道，亦控制唔到
我哋愛嘅人嘅所有諗法同感覺
我哋堅信，我哋同其他人唔同
所以我愛嘅人唔會去自殘
或者傷害其他人
呢個觀念會導致我哋忽視
平靜嘅表面下邊嘅嘢
假使最壞嘅事發生咗
我哋要學識
原諒自己唔知嘅嘢
原諒自己冇發現嘅問題
原諒自己冇搵到對策
我哋應該假設
我哋所愛嘅人可能受緊折磨
即使佢嘅言行
好正常
我哋應該用成個身心咁
唔帶任何偏見咁
未必畀到解決方法咁去傾聽
我好清楚，我成世都
會帶著呢個悲劇
呢幾個悲劇，一直行落去
我知道，好多人諗
我嘅損失嘅
遠唔及受害者家屬
我嘅掙扎
唔會減輕佢哋嘅痛苦
有人認為，我冇痛苦嘅權利
只有用成世去贖罪
我嘅總結係
我哋就算再負責再警覺
最尾都可能
防止唔到悲劇嘅發生
但係為咗愛
我哋絕唔可以放棄嘗試
去了解現實背後嘅未知
多謝
（掌聲）